Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 368/14/4403	Nitra, 2.12.2014
EEČ : 2-32-299-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorému bolo uznesením povereného príslušníka Obvodného oddelenia PZ XXXXX spisová značka ORP-956/ZM-NR-2014 dňa 25.08.2014 v zmysle § 206  odsek 1  Trestného poriadku vznesené obvinenie pre prečin zanedbania povinnej výživy podľa § 207 odsek 1 Trestného zákona, ktorého sa mal obvinený dopustiť na tom skutkovom základe, že:

si neplnil voči ml. synovi XXXXX, XXXXX bytom u matky XXXXX, vyživovaciu povinnosť na základe Zákona o rodine v spojení s rozsudkom Okresného súdu Nitra č. k. 24P/14/2010-66 z 08.02.2011, právoplatného 08.04.2011, vo výške 100,- € mesačne, ktoré je povinný platiť 
do 15-teho dňa v mesiaci vopred k rukám matky spolu so zročným výživným v pravidelných mesačných splátkach po 20,- € a to od 01.01.2014 do mesiaca november 2014, pričom mu takto vznikol dlh po čiastočných úhradách vo výške 690,- € v prospech matky dieťaťa XXXXX, bytom XXXXX,  

lebo zanikla trestnosť činu.

Odôvodnenie:

              Poverený príslušník Obvodného oddelenia PZ XXXXX uznesením spisová značka ORP-956/ZM-NR-2014 d¨ľa 11.06.2014 začal podľa § 199 odsek 1 Trestného poriadku trestné stíhanie a následne dňa 25.08.2014 vzniesol v zmysle § 206  odsek 1 Trestného poriadku obvinenie osobe XXXXX pre prečin zanedbania povinnej výživy podľa § 207 odsek 1 Trestného zákona, ktorého sa mal obvinený dopustiť na tom skutkovom základe ako je uvedené vo výrokovej časti tohto uznesenia.
	
             Dňa 26.09.2014 sa obvinený XXXXX k spáchaniu skutku priznal, pričom uviedol, že si je plne vedomý svojho dlhu na výživnom, ktorý činí 260,- €. Bude sa snažiť dlh čo najskôr uhradiť, pričom predloží doklady o zaplatení. 
  
     Skutkový stav bol zároveň preukázaný výpoveďou matky dieťaťa XXXXX a tiež boli vo veci zabezpečené listinné dôkazy, najmä: rozsudok Okresného súdu Nitra č. k. 24P/14/2010-66 zo dňa 08.02.2011, rodný list dieťaťa, fotokópie poštových poukážok o úhrade výživného, oznámenie Sociálnej poisťovne,  potvrdenie ÚPSVaR, správa Okresného úradu Nové Zámky, podklady k majetkovým pomerom obvineného, správa o povesti, výpis z priestupkovej evidencie, odpis registra trestov obvineného. Z predložených poštových poukážok je zrejmé, že obvinený XXXXX postupne uhrádzal dlh na výživnom, keďže dňa 22.08.2014 uhradil sumu 120,- €, dňa 24.09.2014 sumu 100,- €, dňa 15.10.2014 sumu 240,- € a nakoniec d¨ľa 11.11.2014 sumu vo výške 230,- €. 
  
          V priebehu skráteného vyšetrovania k veci vypovedala dňa 26.11.2014 matka dieťaťa XXXXX, ktorá potvrdila, že obvinený XXXXX dňa 11.11.2014 poštovou poukážkou uhradil všetko dlžné výživné vrátane mesiaca november 2014, kedy poukázal sumu 230,- €. V súčasnosti jej nedlhuje na bežnom výživnom žiadnu sumu, pričom jeho konanie nemalo žiadne nepriaznivé následky na dieťa. 

	Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.	
	
	Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Martha Kolenčíková
prokurátorka